CELEX: 32021R1771
Language: et
Date: 2021-10-07 00:00:00
Title: Komisjoni määrus (EL) 2021/1771, 7. oktoober 2021, millega muudetakse Euroopa Parlamendi ja nõukogu määruse (EÜ) nr 396/2005 I lisa redisepealsete osas (EMPs kohaldatav tekst)

8.10.2021   
               
               
                  ET
               
               
                  Euroopa Liidu Teataja
               
               
                  L 356/30
               
            
         KOMISJONI MÄÄRUS (EL) 2021/1771,
         7. oktoober 2021,
         millega muudetakse Euroopa Parlamendi ja nõukogu määruse (EÜ) nr 396/2005 I lisa redisepealsete osas
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) ning eriti selle artiklit 4,
         ning arvestades järgmist:
         
                     (1)
                  
                  
                     Sellised taimsed ja loomsed tooted, mille suhtes kohaldatakse määruses (EÜ) nr 396/2005 sätestatud pestitsiidide jääkide piirnorme ning kõnealuse määruse sätteid, on loetletud kõnealuse määruse I lisas.
                  
               
                     (2)
                  
                  
                     Komisjoni määrusega (EL) 2018/62 (2) lisati muu hulgas I lisa B osasse toode „redisepealsed“ ning seoti see toode kõnealuse lisa A osas esitatud kaubaga „lehtkapsad“. Järelikult kohaldatakse lehtkapsaste puhul kehtivaid jääkide piirnorme ka redisepealsete suhtes.
                  
               
                     (3)
                  
                  
                     Kuna määruse (EL) 2018/62 vastuvõtmise ajal ei olnud jäägi piirnormi määramiseks tehtavate katsete andmed selle klassifikatsiooni asjakohasuse kinnitamiseks kättesaadavad, kehtestati komisjoni määrusega (EL) 2018/1049 (3) üleminekuperiood. Selleks et liikmesriigid saaksid selliseid andmeid koguda, lisati tootega „rediselehed“ seotud joonealune märkus, mille alusel ei ole selle kauba puhul vaja kohaldada lehtkapsaste suhtes kehtivat jääkide piirnormi kuni 31. detsembrini 2021.
                  
               
                     (4)
                  
                  
                     Kuna selliseid andmeid koguvad liikmesriigid teatasid hiljuti komisjonile, et andmete kogumine viibib, tuleks asjaomast üleminekuperioodi pikendada veel kolme aasta võrra, et võimaldada katsete lõpetamist ja hindamist.
                  
               
                     (5)
                  
                  
                     Seepärast tuleks määruse (EÜ) nr 396/2005 I lisa asjaomast joonealust märkust vastavalt muuta.
                  
               
                     (6)
                  
                  
                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EÜ) nr 396/2005 I lisa B osa 3. joonealune märkus asendatakse järgmisega:
            
                        „(3)
                     
                     
                        Jääkide piirnorme kohaldatakse redisepealsete suhtes alates 1. jaanuarist 2025.“
                     
                  
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 7. oktoober 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 70, 16.3.2005, lk 1.
         
            (2)  Komisjoni 17. jaanuari 2018. aasta määrus (EL) 2018/62, millega asendatakse Euroopa Parlamendi ja nõukogu määruse (EÜ) nr 396/2005 I lisa (ELT L 18, 23.1.2018, lk 1).
         
            (3)  Komisjoni 25. juuli 2018. aasta määrus (EL) 2018/1049, millega muudetakse Euroopa Parlamendi ja nõukogu määruse (EÜ) nr 396/2005 I lisa (ELT L 189, 26.7.2018, lk 9).